Ensimmäinen suuri vaalikeskustelu torstaina 14.3. avaa Yleisradion kevään vaaliohjelmiston. Samana päivänä aukeavat myös Ylen vaalikone ja Kioskin vaalibotti sekä Vaalisohvan kaikki jaksot ilmestyvät Areenaan. Eduskuntapuolueiden puheenjohtajien tentit alkavat maanantaina 18.3., ja heti niiden jälkeen 2.4. on vuorossa pienpuolueiden vaalitentti. Eduskuntavaaleihin liittyen nähdään myös kaksi teemakeskustelua 4.4. ja 9.4., joiden aiheena ovat ilmasto sekä työ ja toimeentulo. 4.4. lähetettävä selkokielinen vaalikeskustelu on Ylen selkouutisten ja Kehitysvammaliiton järjestämä paneeli, jossa käsitellään myös maahanmuuttajia kiinnostavia aiheita. Vaalitunnelma tiivistyy vaaliviikolla, jolloin 11.4. käydään eduskuntapuolueiden toinen suuri vaalikeskustelu sekä nuorten vaalikeskustelu 12.4. Kun vaaliuurnat sulkeutuvat sunnuntaina 14.4., kertoo tulosilta vaalien voittajat ja häviäjät. Puolueiden puheenjohtajat kokoontuvat yhteisiin valvojaisiin ja kommentoivat tulosta tuoreeltaan.